Ministarstvo za pitanja boraca i invalida odbrambeno-oslobodilačkog rata Federacije Bosne i Hercegovine

**Ministarstvo za pitanja boraca i invalida odbrambeno-oslobodilačkog rata Federacije Bosne i Hercegovine** ili **Federalno ministarstvo za pitanja boraca i invalida odbrambeno-oslobodilačkog rata** (skraćeno **FMBI**) jedno je od 16 ministarstava u sastavu Vlade Federacije Bosne i Hercegovine, nadležno za politiku o pravima ratnih boraca i invalida rata u Bosni i Hercegovini u tom entitetu. Sjedište ministarstva se nalazi u ulici Hamdije Čemerlića u Sarajevu, dok se na njegovom čelu trenutno nalazi Nedžad Lokmić (SDP).

## Historija 
Tokom rata u Bosni i Hercegovini veliki broj boraca je odlikovan, dok je također veliki broj njih kraj rata dočekao sa raznim oštećenjima i invaliditetima, u fizičkom i psihičkom smislu, pa je time nastala velika potreba za njihovim zbrinjvanjem. Za te svrhe je na području Republike Srpske osnovano ministarstvo boraca, žrtava rata i rada koje je nadležno za bivše vojnike Vojske Republike Srpske, dok je ministarstvo za pitanja borac i invalida odbrambeno-oslobodilačkog rata Federacije BiH nadležno za bivše pripadnike Armije Republike Bosne i Hercegovine i Hrvatskog vijeća odbrane, te za bivše pripadnike policije i Narodnooslobodilačke borbe sa područja FBiH. Ministarstvo je osnovano 2000. godine.

## Nadležnosti 
Glavna osoba u federalnom ministarstvu za pitanja boraca i invalida odbrambeno-oslobodilačkog rata je ministar ili ministrica za pitanja boraca i invalida odbrambeno-oslobodilačkog rata Federacije Bosne i Hercegovine, koji ima pravo na jednog sekretara i tri pomoćnika. Nadležnosti ministarstva su definisani sljedećim zakonima:

* Zakon o osnovnim pravima vojnih invalida i porodica palih boraca
* Zakon o zaštiti pripadnika teritorijalne odbrane i drugih branilaca Bosne i Hercegovine 
* Zakon o izuzetnom materijalnom obezbjeđenju ratnih vojnih invalida i porodica poginulih boraca
* Zakon o pravima branilaca i članova njihovih porodica
* Zakon o pravima demobilisanih boraca i članova njihovih porodica

### Djelokrug 
Federalno ministarstvo za pitanja boraca odbrambeno-oslobodilačkog rata vrši upravne, stručne i druge poslove utvrđene zakonom utvrđeni zakonima iz nadležnosti Federacije Bosne i Hercegovine koji se odnose na prava boraca i invalida odbrambeno-oslobodilačkog rata i njihovih porodica.

Prema tome, ministarstvo je nadležno za:

* zaštitu članova porodice poginulih, nestalih i umrlih, kao i umrlih ratnih i umrlih mirnodopskih vojnih invalida
* upravni i finansijski nadzor izvršavanja zakona i drugih propisa iz oblasti boračko-invalidske zaštite u skladu sa Ustavom i zakonom
* davanje mišljenja na propise koji pripremaju drugi organi, a odnose se na socijalna statusna prava ovih kategorija
* osiguravanje sredstava za finansiranje prava propisanih federalnim zakonima i drugim federalnim propisima
* utvrđivanje načina isplate i usklađivanje mjesečnih novčanih primanja; izgradnju, uređenje i održavanje spomen-obilježja, grobalja boraca i stratišta nevinih žrtava
* kontrolu namjenskog trošenja sredstava, upravno financijski nadzor nad radom Fondacije za pomoć u stambenom zbrinjavanju boračkih populacija, ostvaruje saradnju sa kantonalnim organima, općinskim službama, drugim organima uprave, savezima i udruženjima boračkih populacija i vođenje propisanih evidencija iz nadležnosti ovog Ministarstva

Također, ministarstvo u saradnji sa drugim federalnim ministarstvima radi na izradi i realizaciji projekata zapošljavanja demobilisanih boraca i vodi kampanje prezentacije tih projekata u zemlji i drugim prijateljskim zemljama.

## Organizacija 
Ministarstvo za pitanja boraca i invalida odbrambeno-oslobodilačkog rata Federacije Bosne i Hercegovine se sastoji od sljedećih organizacionih jedinica:

* Kabinet ministra
* Sektor za upravno rješavanje
* Sektor za budžet, finansije i informacione poslove
* Sektor za nominativno-pravne i opće poslove
* Sektor za pitanja evidencija iz oblasti vojne obaveze
* Sektor za internu reviziju
* Inspektorat

## Spisak ministara 
## Reference 
## Vanjski linkovi 
* Zvanični sajt 

Za pitanja boraca i invalida odbrambeno-oslobodilačkog rata